KIRJALLINEN KYSYMYS E-2665/02 esittäjä(t): Robert Goebbels (PSE) komissiolle. Komission yksiköiden sijoittaminen Luxemburgiin.



Virallinen lehti nro 137 E , 12/06/2003 s. 0104 - 0105



KIRJALLINEN KYSYMYS E-2665/02 esittäjä(t): Robert Goebbels (PSE) komissiolle (23. syyskuuta 2002) Aihe: Komission yksiköiden sijoittaminen Luxemburgiin Vastauksena kysymykseeni E-1226/02(1) kansanterveydestä vastaavien komission yksiköiden sijoituspaikasta komission jäsen Neil Kinnock ilmoitti minulle 9. heinäkuuta 2002, että on osoittautunut vaikeaksi saada riittävän hyvin koulutettua henkilöstöä vakinaisille virkapaikoille kansanterveysasioista vastaavaan yksikköön Luxemburgiin. Tämä erikoiselta kuulostava vastaus herättää seuraavat lisäkysymykset: 1. Kuinka on mahdollista, että muut Euroopan unionin toimielimet, jotka on sijoitettu Luxemburgiin saman perustamissopimuksen ja sen pöytäkirjojen nojalla (Yhteisöjen tuomioistuin, Euroopan tilintarkastustuomioistuin, Euroopan investointipankki, jne.) onnistuvat palkkaamaan riittävän hyvin koulutettua henkilöstöä? 2. Eikö tästä voitaisi päätellä, että komissio ja sen ylin johto toteuttavat tietoista strategiaa, jonka tarkoituksena on heikentää komission Luxemburgiin sijoitettuja yksiköitä? Kuinka voitaisiin tulkita toisella tavoin esimerkiksi pääjohtaja Jean-Paul Mingassonin 26. heinäkuuta 2002 linja C:n johtajalle lähettämää kirjettä, jossa pyydetään jäädyttämään kaikki tuleva rekrytointi? Kirjeessä lisätään vielä, että asiasta voidaan toistaiseksi poiketa vain, jos hakija sitoutuu kirjallisesti hyväksymään mahdollisen siirron Brysseliin. 3. Eikö muun kuin Brysseliin vapaaehtoisesti siirtyvän henkilöstön palvelukseen ottamisen lopettaminen Luxemburgissa ole vastoin komission minulle antamaa vastausta? Vastauksen mukaan komission yksiköitä ei järjestellä uudelleen toimintojen keskittämiseksi Brysseliin. Perusteluna on taata voimavarojen mahdollisimman järkevä ja tehokas käyttö ja ottaa samalla huomioon Luxemburgissa työskentelevän henkilöstön ammatilliset edut. 4. Voiko komissio osoittaa joitakin esimerkkejä sen yksiköiden järkevämmästä ja tehokkaammasta käytöstä Luxemburgissa? Riippuuko linjojen C1 innovointipolitiikka ja C3 verkot ja palvelut suunniteltu siirtäminen Brysseliin yritystoiminnan pääosastoon komission tahdosta mukautua jäsenvaltioiden 8. huhtikuuta 1965 tekemiin päätöksiin?. Vaikuttavatko komission kantaan myös sopimukset, joita tehtiin hallitusten välisessä konferenssissa 29. lokakuuta 1993 ja jotka vahvistettiin Amsterdamin sopimuksella? (1) EYVL C 309 E, 12.12.2002, s. 98. Neil Kinnockin komission puolesta antama vastaus (11. marraskuuta 2002) Komissio on toistuvasti korostanut kiinnittävänsä runsaasti huomiota Luxemburgin yksiköiden sijaintipaikkaan vastatessaan arvoisan parlamentin jäsenen kirjalliseen kysymykseen E-1226/02 sekä muissakin yhteyksissä. Kyseisessä vastauksessa mainittiin myös, että haettava henkilöstö oli kysyjän kirjallisessa kysymyksessä E-1226/02 mainitsemassa tapauksessa kansanterveysalan asiantuntijoita, joiden pätevyysvaatimukset ovat selvästi erilaiset kuin kysymyksessä mainitut toimielinten tavanomaisesti hakeman henkilöstön pätevyysvaatimukset. Kuten aiemmin ilmoitettiin, komissio tarkastelee parhaillaan perusteellisesti organisaatiotaan, ja tämä koskee luonnollisesti myös Luxemburgissa ja muualla sijaitsevia yksiköitä. Tässä yhteydessä yritystoiminnan pääosaston pääjohtaja on pyrkinyt toimimaan huolellisesti ja avoimesti henkilöstöhallinnossa. Tämän vuoksi hän laati sisäisen tiedotteen, johon kysyjä viittaa. Tämä tiedote, eikä mikään muukaan toiminta, ei ole perustunut strategiaan, jonka tarkoituksena on heikentää komission Luxemburgiin sijoitettuja yksiköitä. Tällaista strategiaa ei ole olemassa missään muodossa. Sen jälkeen, kun 26. heinäkuuta lähetetty tiedote kirjoitettiin, tarkasteltavana oleva lähestymistapa keskeytettiin objektiivisista syistä ja korvattiin lähestymistavalla, jossa painotetaan ja toteutetaan parempaa tiedottamista ehdokkaille, jotka hakevat palvelukseen innovaatioiden linjan sisällä. Joka tapauksessa komissio korostaa jälleen sitä, että nämä toimenpiteet eivät millään tavoin estä komissiota toteuttamasta Luxemburgin hallituksen ja asianomaisen henkilöstön kanssa neuvoteltuaan toimia, jotka ovat komission tammikuussa 2001 hyväksymän Luxemburgin toimipaikkaa koskevan asiakirjaan sisältyvien ohjeiden mukaisia. Kysymyksen muiden kohtien osalta komissio pyytää arvoisaa parlamentin jäsentä tutustumaan vastaukseen, joka on annettu Colette Fleschin kirjalliseen kysymykseen E-2525/02(1). (1) EYVL C 110 E, 8.5.2003, s. 65.